**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL LIETUVOS VAKARŲ KRAŠTO DAINŲ ŠVENTĖS“ DALYVIŲ APGYVENDINIMO“ PROJEKTO**

1. **Projekto rengimą paskatinusios priežastys.**

Klaipėdoje š. m. birželio 9-10 dienomis organizuojama Lietuvos vakarų krašto dainų šventė. Į renginį atvyksta kolektyvai iš visos Lietuvos, todėl šventės organizatorius Klaipėdos chorinė bendrija „Aukuras“ kreipėsi į savivaldybę su prašymu leisti apgyvendinti miesto mokyklose šventės dalyvius. Šis klausimas kyla kasmet, organizuojant Klaipėdoje dainų šventes**.**

1. **Parengto projekto tikslai ir uždaviniai.**

Tikslas – užtikrinti šios ir vėlesnių Dainų švenčių dalyvių apgyvendinimą. Uždavinys – leisti dalyvių apgyvendinimui panaudoti Klaipėdos miesto savivaldybės bendrojo ugdymo mokyklų patalpas ir nustatyti apgyvendinimo paslaugos kainą.

1. **Kaip šiuo metu yra teisiškai reglamentuojami projekte aptarti klausimai.**

Klaipėdos miesto savivaldybės taryba 2016 m. gegužės 26 d. sprendimu Nr. T2-139 pritarė Klaipėdos miesto savivaldybės administracijos bendradarbiavimo sutarties su Lietuvos liaudies kultūros centru ir Klaipėdos miesto chorine bendrija „Aukuras“ projektui dėl dainų švenčių Klaipėdos mieste organizavimo. Šios sutarties 2.2 papunkčiu Savivaldybės administracija įsipareigoja spręsti dainų švenčių dalyvių apgyvendinimo klausimus.

Vadovaujantis Lietuvos Respublikos vietos savivaldos įstatymo 16 straipsnio 2 dalimi Klaipėdos miesto savivaldybės tarybai suteikta išimtinė kompetencija priimti sprendimus dėl disponavimo savivaldybei nuosavybės teise priklausančiu turtu (26 punktas) ir nustatyti kainas už biudžetinių įstaigų, kurių savininkė yra savivaldybė, teikiamas atlygintinas paslaugas (37 punktas).

1. **Kokios numatomos naujos teisinio reglamentavimo nuostatos ir kokių rezultatų laukiama.**

Patvirtinus šį sprendimo projektą miesto bendrojo ugdymo mokykloms bus suteikta teisė kasmet apgyvendinti savo patalpose Dainų šventės dalyvius (šiais metais - apie 1200). Nustačius vieno dalyvio vienos paros apgyvendinimo kainą, bus teisėtai surinktas mokestis už atlygintinai teikiamą apgyvendinimo paslaugą, kompensuojant mokykloms tenkančias papildomas išlaidas.

1. **Galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.**

Neigiamų priimto sprendimo pasekmių nenustatyta.

1. **Jeigu sprendimui įgyvendinti reikia kitų teisės aktų, – kas ir kada juos turėtų parengti, šių aktų metmenys.**

Šiam sprendimui įgyvendinti kitų teisės aktų parengti nereikia. Mokyklų vadovai su Dainų šventės organizatoriumi pasirašys patalpų suteikimo paslaugos sutartis.

1. **Kiek biudžeto lėšų pareikalaus ar leis sutaupyti projekto įgyvendinimas (pateikiami įvertinimai artimiausiems metams ir tolesnei ateičiai), finansavimo šaltiniai.**

Papildomų biudžeto lėšų nereikia. Surinktos už apgyvendinimo paslaugas lėšos panaudojamos apmokėti mokyklų patiriamoms papildomoms patalpų eksploatacijos ir apmokėjimo už papildomą darbą budėtojams ir darbininkams išlaidos.

1. **Sprendimo projekto rengimo metu atlikti vertinimai ir išvados, konsultavimosi su visuomene metu gauti pasiūlymai ir jų motyvuotas vertinimas (atsižvelgta ar ne).**

Sprendimo projekto rengimo metu buvo konsultuojamasi dėl vieno dalyvio vienos paros kainos nustatymo su Klaipėdos miesto savivaldybės administracijos specialistais.

Šiuo sprendimo projektu siūloma nustatyti 2,30 eurų vieno dalyvio vienos paros apgyvendinimo kaina Dainų šventės metu. Kainos apskaičiavimas pridedamas.

1. **Sprendimo projekto autorius ar autorių grupė, sprendimo projekto iniciatoriai.**

Sprendimą parengė Kultūros skyriaus vyr. specialistas Vidas Pakalniškis, apgyvendinimo kainos skaičiavimus atliko Planavimo ir analizės skyriaus vedėja Jolanta Ceplienė.

1. **Kiti reikalingi pagrindimai ir paaiškinimai.**

Nėra

PRIDEDAMA (2 lapai):

Klaipėdos chorinės bendrijos „Aukuras“ prašymas „Dėl 2018 06 9-10 Lietuvos vakarų krašto dainų šventės dalyvių apgyvendinimo“ (1 lapas).

Dainų šventės dalyvių apgyvendinimo Klaipėdos miesto savivaldybės bendrojo ugdymo mokyklose kainos apskaičiavimas (1 lapas).

Ugdymo ir kultūros departamento direktorė,

atliekanti Kultūros skyriaus vedėjos funkcijas Nijolė Laužikienė

Vidas Pakalniškis, tel. 39 61 75